Eksempel på kundeinformation ved BlueKolding

Corona-pandemien forhindrer hverken regnen i at falde eller mennesker i at gå på toilettet, Derfor arbejder BlueKolding ufortrødent videre for at sikre, at regn- og spildevand bliver ledt væk fra gader, boliger og virksomheder og renset på renseanlæggene. Statsminister Mette Frederiksen har erklæret, at forsyningsselskaber som BlueKolding er en del af de kritiske samfundsfunktioner, der skal opretholdes – også i situationer som denne, hvor store dele af det øvrige samfund er lukket ned.

[Som vi tidligere har skrevet her på hjemmesiden](http://bluekolding.dk/bluekolding-sender-medarbejdere-hjem-for-at-undgaa-corona-smitte/), valgte BlueKolding allerede i tirsdags at lukke sin administration ned og sende medarbejderne hjem for at arbejde.

Samtidig om-organiserede vi arbejdet for vores driftsmedarbejderne, som sørger for at holde kloakker og pumper i gang, så spildevandet kan blive ledt væk fra boliger og virksomheder og ud til renseanlæggene. De arbejder nu i mindre hold med forskellige mødesteder og med mindst mulig direkte kontakt med hinanden.

Det samme gælder de medarbejdere, der sørger for at holde renseanlæggene i gang, så spildevandet fortsat kan renses. De eksterne entreprenører på vores forskellige byggepladser, f.eks. i Lunderskov og Christiansfeld, arbejder som udgangspunkt også fortsat – i hvert fald foreløbig.

**Sådan kan du komme i kontakt med os**

Kort sagt: Vi knokler ufortrødent videre, blot under andre omstændigheder og på andre lokationer end sædvanligt. Vores administration i Kolding Åpark 3 er således lukket, og du kan foreløbig ikke komme i kontakt med os her.

Hvis du som kunde eller samarbejdspartner har brug for at komme i kontakt med BlueKolding, kan du altid skrive til os på kontakt@bluekolding.dk eller ringe på 7636 3636. Vi har dog været nødt til at afkorte den daglige telefontid med en time, så telefonerne foreløbig er åbne fra kl. 8-15 mandag til torsdag og kl. 8-13 om fredagen. Hvis du har brug for at få fat i vagten uden for åbningstiderne skal du ligeledes ringe 7636 3636.

Du kan også fortsat ringe eller maile direkte til langt de fleste medarbejdere. Du finder en oversigt over medarbejdernes mailadresser og direkte telefonnumre her.

Du kan også [følge BlueKolding på Facebook](https://www.facebook.com/BlueKolding/) og skrive til os her. Vi svarer, så hurtigt, vi kan inden for åbningstiderne.